1958-ban Szíria és Egyiptom alkotta unió részben egy új név (Egyesült Arab Köztársaság), részben egy új siker záloga lett. Az 1959-es afrikai nemzetek kupáján az uniós válogatott már mint legnagyobb esélyes léphetett pályára. A Mahmúd el-Gohári vezette csapat favorithoz méltóan, két győzelemmel zárta a tornát, így megőrizték bajnoki címüket, amelyet ugyan sem 1962-ben (másodikak lettek), sem 1963-ban (harmadikok lettek) nem sikerült megismételniük, de Egyiptom labdarúgó-történelmének ezen szakasza, mint az első aranykorszak íródott a labdarúgás almanachjaiba.